ከጸጥታና ከደህንነት ጋር በተያያዘ ሁሉም ኢትዮጵያዊ በተለመደ ጨዋነቱና ሰላም ወዳድነቱ ሰልፉን በስኬት ጀምሮ በድል አጠናቋል፡፡ የጸጥታ ኃይሎችም ለዚህ ከፍተኛ አስተዋጽኦ አበርክተዋል፡፡ ግን ደግሞ መሰሪ አሻጥሮችና የጥፋት ድግስም እንደነበረ አይተናል፡፡ የሰልፉ አስተባባሪዎች በጋዜጣዊ መግለጫዎች እንዳስታወቁት አንበሳ ሕንጻ ላይ ለእኩይ ድርጊት የተዘጋጁ ሰዎች ነበሩ፡፡ አንዲት የፖሊስ መኪናም ለጥፋት በመድረክ አቅራቢያ ለልዩ ዓላማ ተዘጋጅታ እንደነበር ተግለጿል፡፡ አስተባባሪዎቹ እነሥዩም ተሾመ የይለፍ መታወቂያ ይዘውም እንዳያልፉም ታግደዋል፡፡ ከጠ/ሚኒስትሩ ንግግር በኋላም የቦምብ ጥቃት ተፈጽሟል፡፡ ለፍቅርና ለአንድነት የጓጉ ብርቅ ኢትዮጵያውን በቀን ጅቦች ተገድለዋል፡፡ እልቂት የደገሱ ኃይሎች በርግጥ ቢሳካላቸው አዲስ አበባን ሰኔ 16 ቀን በደም አበላ ሊያጥቧት ይችሉ ነበር፡፡ የመጠፋፋት ዘመን እያበቃ እንደሆነ ህዝቡ ለዚህ ቁርጠኝነት እንዳለው የሚያስረዳው ሰልፉ ቦምቡ በፈነዳበት እጅግ ውስን ቦታ ብቻ በተፈጠረ ግርግር ለጥቂት ጊዜ ወዲያውኑ ሚሊዮኖች በምስጋናና በመደመር ሰልፉ መቀጠላቸው ነው፡፡
